John Nichols (skriuwer)

**John Nichols** (folút: **John Treadwell Nichols**; Berkeley (Kalifornje), 23 july 1940 – Taos (Nij-Meksiko), 27 novimber 2023) wie in Amerikaansk skriuwer fan romans, essays en non-fiksjewurken. Hy waard it bekendst fan 'e roman *[[The Milagro Beanfield War]]* út 1974, it earste diel fan syn *New Mexico Trilogy*. Dat boek waard letter troch Robert Redford ferfilme. Nichols wie njonken syn skriuwerskip ek in fotograaf. Fierders wied er jierrenlang aktyf as polityk aktivist foar in wiid ferskaat fan progressive kwestjes en letter fral foar it miljeu.

## Libben en karriêre
### Jonkheid en oplieding
John Nichols waard yn 1940 berne yn Berkeley, in stêd ûnder de reek fan San Francisco yn Noardlik Kalifornje, dy't bekend stiet om syn politike en sosjale progressivens. Hy wie fan mingd Ingelsk, Frânsk en Bretonsk etnysk komôf. Ien fan syn pakes wie de Amerikaanske ichtyolooch John Treadwell Nichols (1883–1958), en in neef fan him wie William Weld (b.&nbsp;1945), in foaroansteande politikus út Massachusetts. Syn mem Monique le Braz, dy't ferstoar doe't er noch mar in pjut fan twa jier wie, kaam út Frankryk, mar hie it meastepart fan har jonkheid yn Spanje trochbrocht. Fia har wie Nichols de oerpakesizzer fan 'e Bretonske dichter, skriuwer, folklorist, letterkundige en oersetter Anatole Le Braz (1859–1926). Nichols ferhuze gauris as bern en studearre yn 1962 ôf oan it Hamilton Kolleezje yn New York.

### Skriuwkarriêre
Nei syn ôfstudearjen sette Nichols nei Spanje ta, dêr't er in skoft by syn beppe oan memmekant wenne. Hy skreau dêr syn earste roman, *The Sterile Cuckoo*, dy't yn 1965 publisearre waard. Mids 1960-er jierren wenne er in hoart yn Gûatemala. Sawol Spanje as Gûatemala wiene yn dy tiid faksistyske diktatueren. De tiid dy't er dêr trochbrocht wie fan grutte ynfloed op 'e ûntjouwing fan 'e politike oriïntaasje fan Nichols, dy't progressyf wie. Neffens in op syn libben weromsjende nekrology fan it parseburo AP út 2023 beklamme er yn syn wurk it ferlet fan maatskiplike rjochtfeardichheid. Yn itselde stikje waard in boektitel fan NIchols oanhelle wêryn't er himsels omskreau as in "befrijingsekolooch". 

Nichols kearde ein jierren sechstich werom nei de Feriene Steaten en wenne koart yn 'e buert SoHo, yn Manhattan, foar't er yn 1969 delstriek yn Taos, yn it noarden fan Nij-Meksiko. Dêr fûn er foargoed in thús, en mei't er Spaansk spriek, rekke er der meitiid folslein ynboargere, oars as oare blanke Amerikanen dy't har dêr nei wenjen setten. Nichols kaam te hâlden fan 'e regionale kultuer fan 'e Spaansktalige plattelânsbefolking, dy't er neitiid ferivigje soe yn ferskate romans en non-fiksjewurken.

Nichols syn magnum opus wie syn *New Mexico Trilogy*, in romantrilogy oer de komplekse ûnderlinge relaasjes fan skiednis, ras, etnisiteit, taal, grûnbesit en wetterrjochten yn 'e lânsdouwe dêr't er kommen wie te wenjen. De boeken spylje yn 'e fiktive plakken Milagro, Doña Luz en Chamisaville. It earste diel, *[[The Milagro Beanfield War (roman)|The Milagro Beanfield War]]*, út 1974, is fierwei it bekendst, foar in diel om't Hollywoodstjer Robert Redford it yn 1988 ûnder deselde titel ferfilme. It twadde diel, *The Magic Journey*, waard yn 1978 publisearre, en it ôfslutende diel, *The Nirvana Blues*, folge yn 1981. 

Twa oare romans fan Nichols waarden ek ferfilmings fan makke. Syn debútroman *The Sterile Cuckoo* waard yn 1969 ûnder deselde titel ferfilme troch Alan J.&nbsp;Pakula, wylst *The Wizard of Loneliness*, út 1966, yn 1988 ek ûnder deselde titel ferfilme waard troch Jenny Bowen. Nichols wie ek behelle yn it skriuwen fan it mei in Oscar bekroande senario fan 'e film *[[Missing (film út 1982)|Missing]]*, fan Costa-Gravas út 1982. Troch in beslissing fan it Writers Guild of America, it ynfloedrike Amerikaanske fakbûn fan senarioskriuwers, dat sizzenskip oer sokke saken hat, krige hy dêrfoar lykwols gjin fermelding op 'e ôftiteling.

Nichols skreau ek gâns non-fiksjeboeken, wêrûnder in trilogy oer noardlik Nij-Meksiko, besteande út 'e dielen *If Mountains Die* (1979), *The Last Beautiful Days of Autumn* (1982) en *On the Mesa* (1986). Syn lêste boek wie in autobiografy mei as titel: *I&nbsp;Got Mine: Confessions of a Midlist Writer*, dy't in jier foar syn dea ferskynde.

### Fotografy
Nichols wie ek fotograaf. In protte fan syn foto's waarden opnommen yn syn non-fiksjewurken, yn 't bysûnder yn *On the Mesa*. Hy naam as ynstrukteur diel oan workshops op it mêd fan fotografy, û.o. yn 'e mande mei de foaroansteande fotograaf Ray McSavaney út Los Angeles.

### Priveelibben
Nichols troude trijeris, mar al syn houliken einigen yn skiedings. Hy hie twa bern út syn earste houlik. Hy wie jierrenlang aktyf as aktivist, earst foar progressive politike kwestjes, mar yn syn lettere libben, fan 'e 1990-er jierren ôf, benammen foar it miljeu en as natoerbeskermer.

Hy wie it ûnderwerp fan in dokumintêre fan spylfilmlingte dy't makke waard troch Kurt Jacobsen en Warren Leming, mei as titel *The Milagro Man: The Irrepressible Multicultural Life and Literary Times of John Nichols* ("De Milagro-man: It Unbetwingbere Multykulturele Libben en Literêre Tiidrek fan John Nichols"). De dokumintêre gie yn 2012 op it Filmfestival fan Albuquerque te Albuquerque yn premiêre en waard dat jiers ek fertoand op in stikmannich oare filmfestivals yn 'e Feriene Steaten.

### Ferstjerren
John Nichols kaam op 27 novimber 2023 thús yn Taos te ferstjerren oan in hertoanfal. Hy waard 83 jier.

## Wurk
### Romans
* 1965 – *The Sterile Cuckoo*
* 1966 – *The Wizard of Loneliness*
* *New Mexico Trilogy*
** 1974 – *[[The Milagro Beanfield War (roman)|The Milagro Beanfield War]]*
** 1978 – *The Magic Journey*
** 1981 – *The Nirvana Blues*
* 1979 – *A Ghost in the Music*
* 1987 – *American Blood*
* 1992 – *An Elegy for September*
* 1994 – *Conjugal Bliss: A Comedy of Martial Arts*
* 2001 – *The Voice of the Butterfly*
* 2007 – *The Empanada Brotherhood*
* 2012 – *On Top of Spoon Mountain*
* 2016 – *The Annual Big Arsenic Fishing Contest!*
* 2019 – *Goodbye, Monique*

### Non-fiksje
* Nichols' nammeleaze non-fiksjetrilogy
** 1979 – *If Mountains Die: A New Mexico Memoir* (mei foto's fan William Davis)
** 1982 – *The Last Beautiful Days of Autumn*
** 1986 – *On the Mesa*
* 1987 – *A Fragile Beauty: John Nichols' Milagro Country*
* 1992 – *Keep It Simple: A Defense of the Earth*
* 2000 – *Dancing on the Stones: Selected Essays*
* 2001 – *An American Child Supreme: The Education of a Liberation Ecologist*
* 2022 – *I Got Mine: Confessions of a Midlist Writer*